《苏武慢 八首 其一》
明代·林鸿

大块初分，胚胎既孕，万物自然生露。马出于河，龟浮自洛，从此人文森布。

羲画亡言，姬爻有象，斯理亘乎今古。问其中、橐籥枢机，太极乃群生之母。

细看来、纳纳乾坤，漫漫宇宙，好类阖扉启户。六子相磨，五行互竭，两曜不停乌兔。

道在目前，理非身外，欲悟几人能悟。待先生、勘破先天，披发骑麟归去。

作者简介：明福建福清人，字子羽。洪武初以人才荐，授将乐县学训导，官至礼部员外郎。性落拓不善仕，年未四十自免归。工诗，为闽中十才子之首。有《鸣盛集》。